(Ministru kabineta

2011.gada\_\_\_\_\_\_\_\_\_\_

rīkojums Nr. \_\_)

Koncepcijas par pastāvošo augstākās izglītības institūcijām piemēroto tiešo nodokļu tiesisko regulējumu un finansēšanas kārtību kopsavilkums

Rīga

2011

Koncepcija ir izstrādāta saskaņā ar Ministru kabineta 2008.gada 17.jūnija sēdē (prot. Nr.42 30.§ 7.punkts) Finanšu ministrijai sadarbībā ar Izglītības un zinātnes ministriju un citām institūcijām doto uzdevumu.

**Koncepcijas mērķis** ir izvērtēt pastāvošo augstākās izglītības institūcijām piemēroto tiešo nodokļu tiesisko regulējumu un finansēšanas kārtību un piedāvāt tādus risinājumus tiešo nodokļu (piemēram, uzņēmumu ienākuma nodokļa un nekustamā īpašuma nodokļa) režīmiem, kas nodrošinātu augstākās izglītības institūciju savstarpēju nediskriminēšanu un augstākās izglītības attīstību. Koncepcijā analizēta augstākās izglītības finansēšanas kārtība, kā arī pastāvošais tiešo nodokļu regulējums attiecībā uz augstākās izglītības institūcijām.

**Izstrādājot koncepcijas risinājuma variantus, ņemtas vērā ekonomiskās situācijas izmaiņas pēdējo gadu laikā, kā arī** 2009.gada 13.janvāra Ministru kabineta sēdē (protokollēmums Nr.3 47.§ 4.punkts) pieņemtais lēmums par to, ka turpmāk jaunas iniciatīvas var plānot pēc principa, ka jaunu politiku ieviešana tiek īstenota tikai, ja vienlaicīgi ir paredzēts atteikties no kādas iepriekšējās aktivitātes un tiek pārdalīts finansējums.

**Nekustamā īpašuma nodokļa režīma analīzes uzdevums ir noskaidrot, vai nekustamā īpašuma nodokļa režīms ir diskriminējošs pret privātajām augstskolām salīdzinājumā ar valsts dibinātām augstākās izglītības iestādēm un vai pastāv iespēja ieviest atšķirīgu, tikai augstskolām piemērojamu nekustamā īpašuma nodokļa režīmu par zemi, kuru izmanto studējošo apmācībai un ēkām, kuras izmanto dienesta viesnīcām. Koncepcijā piedāvāti šādi risinājuma varianti:**

**A variants** - **Ņemot vērā to, ka pastāvošā nekustamā īpašuma nodokļa kārtība nav diskriminējoša pret privātajām augstskolām salīdzinājuma ar valsts dibinātām augstākās izglītības iestādēm, savukārt pašvaldībām ir tiesības izdot saistošos noteikumus nekustamā īpašuma nodokļa atvieglojumu piemērošanai, nekustamā īpašuma nodokļa piemērošana netiek mainīta. Koncepcijā tiek atbalstīts šis variants.**

**B variants – Lai veicinātu augstākās izglītības iegūšanu, paredzēt likumā „Par nekustamā īpašuma nodokli”, ka nekustamā īpašuma nodoklis nav jāmaksā par ēkām, kas tiek izmantotas studējošo, akadēmiskā personāla un zinātniskā personāla dienesta viesnīcu vajadzībām.**

**C variants – Lai veicinātu augstākās izglītības iegūšanu, paredzēt likumā „Par nekustamā īpašuma nodokli”, ka nekustamā īpašuma nodoklis nav jāmaksā par tādu zemi, kas tiek izmantota dažādu praktisku uzdevumu veikšanai dažādu ar lauksaimniecību saistītu augstākās izglītības programmu īstenošanas ietvaros.**

**Tomēr atceļot nekustamā īpašuma nodokli ēkām, kas tiek izmantotas studējošo, akadēmiskā personāla un zinātniskā personāla dienesta viesnīcu vajadzībām, tiks radīta nevienlīdzīga situācija, salīdzinot ar profesionālās izglītības mācību iestādēm un koledžām, kurām ir dienesta viesnīcas, kā arī ar fiziskajām personām, kurām nekustamā īpašuma nodoklis ir jāmaksā par dzīvojamajām ēkām. Savukārt, ja no nekustamā īpašuma nodokļa par zemi, kas tiek izmantota dažādu praktisku uzdevumu veikšanai dažādu ar lauksaimniecību saistītu augstākās izglītības programmu īstenošanas ietvaros tiks atbrīvotas augstskolas, tad tiks diskriminētas citas mācību iestādes, kas savā mācību procesā izmanto lauksaimniecības zemi.**

**Iedzīvotāju ienākuma nodokļa režīma analīzes uzdevums ir noskaidrot, vai iedzīvotāju ienākuma nodokļa režīms ir diskriminējošs pret privātajām augstskolām salīdzinājumā ar valsts dibinātām augstākās izglītības iestādēm un izskatīt iespējas stimulēt augstākās izglītības iegūšanu, palielinot attaisnoto izdevumu limitu par izglītību un ārstniecības pakalpojumiem, jo šobrīd attaisnoto izdevumu apmērs ir zems salīdzinot ar studiju maksas lielumu. Koncepcijā piedāvāti šādi risinājuma varianti:**

**A variants** *-* **Ņemot vērā to, ka pastāvošā iedzīvotāju ienākuma nodokļa kārtība nav diskriminējoša pret privātajām augstskolām salīdzinājuma ar valsts dibinātām augstākās izglītības iestādēm, iedzīvotāju ienākuma nodokļa piemērošana netiek mainīta. Koncepcijā tiek atbalstīts šis variants.**

**B variants *-* 2014.gadā izskatīt jautājumu iespēju palielināt attaisnoto izdevumu normas izglītības un veselības izdevumiem.**

Tomēr, ņemot vērā 2009.gada 13.janvāra Ministru kabineta sēdē (protokollēmums Nr.3 47.§ 4.punkts) pieņemto lēmumu par to, ka turpmāk jaunas iniciatīvas var plānot pēc principa, ka jaunu politiku ieviešana tiek īstenota tikai, ja vienlaicīgi ir paredzēts atteikties no kādas iepriekšējās aktivitātes un tiek pārdalīts finansējums, minēto risinājumu nevar atbalstīt, jo tam ir fiskālā ietekme, bet pārdale no citiem budžetiem nav iespējama.

**Uzņēmumu ienākuma nodokļa režīma analīzes uzdevums ir noskaidrot, vai uzņēmumu ienākuma nodokļa režīms ir diskriminējošs pret privātajām augstskolām salīdzinājuma ar valsts dibinātām augstākās izglītības iestādēm un vai pastāv iespēja ieviest atšķirīgu, tikai augstskolām piemērojamu uzņēmumu ienākuma nodokļa režīmu.**

**Valsts dibinātās augstākās izglītības institūcijas, kuras** īsteno Eiropas Savienības (turpmāk – ES) struktūrfondu finansēto projektu, **pārejas periodā līdz 2013.gadam, nav uzņēmumu ienākuma nodokļa maksātājas. Savukārt privātās augstskolas, kuras** īsteno ES struktūrfondu finansēto projektu, **netiek atbrīvotas no uzņēmumu ienākuma nodokļa. Tādējādi privātās augstskolas, salīdzinot ar valsts dibinātās augstākās izglītības institūcijām, pārejas periodā līdz 2013.gadam tiek diskriminētas. Koncepcijā piedāvāti šādi risinājuma varianti:**

**A variants** - Nemainīt spēkā esošo regulējumu **likumā „Par uzņēmumu ienākuma nodokli”. Koncepcijā tiek atbalstīts šis variants.**

**B variants** - Veikt grozījumus likumā „Par uzņēmumu ienākuma nodokli”, paredzot, ka ar 2012.gadu tās privātās augstskolas, **kuras** īsteno ES struktūrfondu finansēto projektu, piemēro uzņēmumu ienākuma nodokļa atlaidi 85% apmērā no pašu finansējuma daļas, kas nepieciešama, lai realizētu ES struktūrfondu finansēto projektu.

Tādējādi pārejas periodā tiktu novērsta diskriminācija, tomēr minēto risinājumu nevar atbalstīt, jo tam ir negatīva fiskālā ietekme, bet pārdale no citiem budžetiem nav iespējama.

**C variants** - Privātās augstākās izglītības institūcijas, kuras līdz 2013.gadam saņems ES struktūrfondu finansējumu, maksā uzņēmumu ienākuma nodokli tikai no ienākumiem, kas nav saistīti ar izglītības pakalpojumu sniegšanu un izdevumiem, kas nav saistīti ar saimniecisko darbību. Savukārt no aprēķinātajām dividendēm to saņēmēji attiecīgi maksā uzņēmumu ienākuma nodokli vai iedzīvotāju ienākuma nodokli.

**Tā kā jebkura saimnieciskā darbības veicēja mērķis ir peļņas gūšana, kura ir apliekama ar uzņēmumu ienākuma nodokli, nav pamata atbrīvot no uzņēmumu ienākuma nodokļa atsevišķā nozarē darbojošās komercsabiedrības vai institūcijas.**

**D variants** - Paredzēt, ka arī tās valsts dibinātas augstākās izglītības institūcijas, **kuras** īsteno ES struktūrfondu finansēto projektu, sākot jau ar 2012.gadu maksā uzņēmumu ienākuma nodokli par to ienākumu daļu, kas saņemta par augstskolas sniegtajiem maksas pakalpojumiem.

Finanšu ministrs A.Vilks

2011.09.03. 9:05

900

S.Mačivka

67095493

[sandra.macivka@fm.gov.lv](mailto:igors.belovs@fm.gov.lv)